Nhar il-Sibt li għadda, waqt l-Kungress virtwali 2021 tal-Union Européenne de Cyclisme, Joe Bajada, Segretarju Ġenerali tal-Federazzjoni Maltija taċ-Ċikliżmu kien elett mill-ġdid f'din il-kariga fi ħdan din l-Unjoni Ewropeja fejn issa għal erba' snin oħra ser jibqa jifforma parti minn 15 il-delegat li ser ikollhom id-dritt li jkunu huma li jivvutaw f'isem il-50 pajjiz membru affiljat Ewropej waqt il-Kungress Annwali Ġenerali tal-Federazzjoni Internazzjonali taċ-Ċikliżmu li ser issir f'Settembru li ġej fil-Belġju. Ma' dawn il-15 jingħaqdu wkoll 30 delegat ieħor mill-erba' konfederazzjonijiet l-oħra li huma ACC (Asia), COPACI (Pan America), CAC (Africa) u l-OCC (Oceania). Għal din l-elezzjoni kienu nnominati 29 delegat minn Federazjonijiet u Assoċjazjonijiet differenti fi ħdan il-UEC fejn riedu jkunu eletti 15. Minħabba tibdil fl-istatut tal-UEC, l-ewwel erba' nisa u irġiel kienu eletti, biex imbagħad magħhom kienu eletti wkoll seba' kandidati oħra li ġabu l-iktar voti. F'dan il-Kungress il-UEC issa għandha president ġdid, it-Taljan Enrico Della Casa li għal dawn l-aħħar tmien snin kien is-Segretarju Ġenerali tal-istess UEC. Huwa ma kienx ikkontestat għax il-president attwali l-iSvizzeru Rocco Cataneo ma kkontestax ghal din il-kariga minħabba l-bosta mpenji li għandu fosthom dik ta' Membru Parlamentari Svizzeru. Elezzjonijiet oħra waqt dan il-Kungress kienu għal sitt membri tal-Eżekuttiv fejn hawn kienu eletti Henrik Jess Jensen (Danimarka), Delmino Albano Magalhães Pereira (Portugall), Alexander Gusyatnikov (Russja), Dragomir Gusyatnikov (Bulgarija), Katarina Jakubova (Slovenja) u Natallia Tsylinskaya (Bellarus). L-elezzjoni għal UCI Management Committee kienu eletti: Daniela Isetti (Italija); Agata Lang (Polonja); Michel Callot (Franza); Rocco Cattaneo (Svizzera); Henrik Jess Jensen (Danimarka); Toni Kirsch (Ġermanja); Jose Luis Lopez Cerron (Spanja); Igor Makarov (Russja) u Petr Marek (Republika Ċeka).